SKRIFTLIG FORESPØRGSEL E-1427/99

af Gerhard Hager (NI) til Kommissionen

(1. september 1999)

Om: INTERREG-støtte til Kärnten/Slovenien

Hele den østrigske delstat Kärnten udgør et INTERREG-støtteområde. Dette gælder også for Slovenien, der grænser direkte op til EU. I forbindelse med udbygningen af lufthavnen i Ljubljana har Slovenien modtaget midler fra ovennævnte støtteprogram. I henhold til oplysninger, jeg er i besiddelse af, var der derfor nogle projekter i Kärnten, som ikke modtog støtte.

Kommissionen bedes på denne baggrund oplyse følgende:

1. I hvilket omfang er der blevet udbetalt INTERREG-støtte til Slovenien?

2. Hvilke planlagte, igangværende eller allerede afsluttede projekter i Slovenien er hidtil blevet støttet med INTERREG-midler?

3. I hvilket omfang er der blevet udbetalt INTERREG-støtte til Kärnten (inden for samme tidsramme som for Slovenien)?

4. Hvilke projekter i Kärnten, som der blev søgt om INTERREG-støtte til, er blevet afvist, og med hvilken begrundelse?

5. Er Kommissionen bekendt med den umiddelbare eller direkte sammenhæng mellem de projekter i Kärnten, der ikke har modtaget støtte, og den samtidige støtte til projekter i Slovenien?

Svar afgivet på Kommissionens vegne af Michel Barnier

(11. oktober 1999)

Interreg IIA-programmet Østrig-Slovenien dækker områderne Unterkärnten og Klagenfurt-Villach i delstaten Kärnten og Südweststeiermark og Oststeiermark i delstaten Steiermark. Programmet tager især sigte på grænseområderne Wolfsberg, Völkermarkt, Villach-Stadt, Villach-Land, Klagenfurt-Stadt og Klagenfurt-Land i delstaten Kärnten og Deutschlandsberg, Leibnitz og Radkersburg i delstaten Steiermark.

Slovenien er ikke blandt de støtteberettigede områder i Interrreg IIA-programmet Østrig-Slovenien, og det modtager derfor ikke finansiel støtte fra dette program. I forbindelse med Interreg IIA kan der kun gives støtte til projekter, der ligger inden for Fællesskabet. Projekterne skal desuden have et klart grænseoverskridende indhold og tage sigte på samarbejde med naboregionerne.

Tilsvarende projekter på den slovenske side af grænsen kan finansieres ved hjælp af PHARE CBC-programmet (den grænseoverskridende del). I perioden 1995-1999 har der under PHARE CBC været afsat et vejledende beløb på 14 mio. EUR til Sloveniens grænseoverskridende samarbejde med Østrig.

De disponible bevillinger, som Fællesskabet har afsat til Interreg IIA-programmet Østrig-Slovenien i perioden 1995-1999, beløber sig til i alt 8 911 657 EUR. Af disse bevillinger er 4 078 318 EUR afsat til Kärnten og 4 833 339 EUR til Steiermark. Kommissionen har indtil nu udbetalt 4 879 800 EUR til Østrig. Den østrigske forbundsregering har ledt 25 217 184 østrigske schilling (1 832 600 EUR) videre til delstaten Kärnten.

150 projekter modtager støtte fra Interreg IIA-programmet, hvoraf 54 er afsluttet. Eftersom udvælgelsen af projekterne sker decentralt i medlemsstaterne og regionerne, har Kommissionen ikke noget overblik over indgivne, men afviste projektforslag.

Alle projekter skal opfylde nogle generelle udvælgelses- og prioriteringskriterier på programniveau og nogle særlige udvælgelses- og prioriteringskriterier på foranstaltningsniveau som nævnt i programmet. Udvælgelses- og prioriteringskriterierne fastsættes efter aftale mellem medlemsstaterne og Kommissionen.

Ifølge Kommissionens oplysninger er der intet, der tyder på, at der er en forbindelse mellem godkendelsen af projekter i Slovenien og afvisningen af projekter i Kärnten. Det skal bemærkes, at Interreg og PHARE CBC i budgetsammenhæng er to forskellige og adskilte finansieringsinstrumenter. Slovenske grænseprojekter kan kun opnå støtte fra PHARE CBC-programmet, hvorimod grænseprojekter i Kärnten får støtte fra Interreg-programmet.